過浯溪讀中興碑
作者：王炎
朝代：宋

paragraphs: 日光玉潔元子辭，銀鈎鐵畫顔公書。
百金不憚買墨本，摩挲石刻今見之。
猗那清廟久不作，其末變爲王黍離。
春秋一經事多貶，魯頌四篇文無譏。
漁陽鼙鼓入潼華，公卿徒步從六飛。
朔方天子扶九廟，京師父老迎千麾。
紫袍再拜謁道左，上皇萬里旋鑾輿。
牝雞鳴晨有悍婦，孽狐嘷夜有老奴。
扶桑杲杲未翳蝕，但歌大業吾何疵。
首章義正語未婉，前輩不辨來者疑。
正須細讀史克頌，未用苦說涪翁詩。
許張勁節震金石，李郭壯武如虎貔。
斷崖蒼石有時泐，諸公萬古聲烈垂。
天憐倦客有所恨，雨濕江寒催解維。
神州北望三嘆息，翰墨是非何議爲。